
PASIŪLYMAS DĖL EUROPOS PARLAMENTO SPRENDIMO
dėl siūlymo skirti Hansą Lindbladą (Hans Lindblad) Audito Rūmų nariu
(C9‑0379/2023 – 2023/0813(NLE))
(Konsultavimasis)
Europos Parlamentas,
–	atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C9‑0379/2023),
–	atsižvelgdamas į Darbo tvarkos taisyklių 129 straipsnį,
–	atsižvelgdamas į Biudžeto kontrolės komiteto pranešimą (A9‑0000/2023),
A.	kadangi 2023 m. spalio 16 d. laišku Taryba konsultavosi su Europos Parlamentu dėl Hanso Lindblado skyrimo Audito Rūmų nariu;
B.	kadangi Biudžeto kontrolės komitetas įvertino Hanso Lindblado kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus; kadangi atlikdamas šį vertinimą komitetas gavo Hanso Lindblado gyvenimo aprašymą ir atsakymus į jam raštu pateiktus klausimus;
C.	kadangi 2023 m. lapkričio 29 d. šis komitetas surengė Hanso Lindblado klausymą, per kurį jis pasakė įžanginę kalbą ir atsakė į komiteto narių klausimus;
1.	teikia teigiamą / neigiamą nuomonę dėl Tarybos pasiūlymo paskirti Hansą Lindbladą Audito Rūmų nariu;
2.	paveda Pirmininkei perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.

[bookmark: _Toc151986246]1 PRIEDAS. HANSO LINDBLADO GYVENIMO APRAŠYMAS
Gyvenimo aprašymas
Išsilavinimas
2010	Ekonomikos daktaro laipsnis, Stokholmo universitetas
Disertacijos pavadinimas: Essays on Unemployment and Real Exchange Rates (liet. „Esė apie nedarbą ir realųjį valiutos kursą“)

1996	Licenciato laipsnis, Stokholmo universitetas
Baigiamojo darbo pavadinimas: Persistence in Swedish Unemployment Rates (liet. „Nedarbo lygio Švedijoje pastovumas“)

1986	Tiksliųjų mokslų bakalauro laipsnis, Stokholmo universitetas

1981	Karinių mokslų bakalauro laipsnis, šauktinis karininkas, Näsbypark karinio jūrų laivyno akademija

1979	Vidurinės mokyklos baigimo pažymėjimas, gamtos mokslai, Saltšiobadeno mišri vidurinė mokykla (Saltsjöbadens Samskola)

Postai ir pareigos
Produktyvumo komisijos (Produktivitetskommissionen) pirmininkas (Fi 2023:03)
Oficiali tyrimų komisija.

2022–dabar	Švedijos fondų atrankos agentūros valdybos narys
Iki šiol užimamos pareigos; darbas valdyboje apima naujos įstaigos steigimą.

2022–dabar	Šiaurės investicijų banko (Nordiska Investeringsbanken) direktorių valdybos narys
Standartinė finansų įstaigos valdymo veikla, atsižvelgiant į tai, kad Švedijai priklauso šiek tiek daugiau nei trečdalis banko kapitalo. Šio banko veikla orientuota į įvairių tvarių projektų finansavimą. Direktorių valdyba, be kita ko, nagrinėja projektų paraiškas, prisiima atsakomybę už reikalavimų laikymąsi ir užtikrina, kad sąskaitos būtų tvarkingos ir kad būtų pasiekti banko keliami tikslai.

2013–dabar	Verslo ir politikos studijų centro (SNS) patikėtinių tarybos narys
SNS – tai viena autoritetingiausių Švedijos ekspertų grupių. Buvimas šios ekspertų grupės nariu, be kita ko, įpareigoja didinti informuotumą apie SNS. Tai taip pat laikytina garbės pareigomis.

2023–2023	Švedijos vietos valdžios institucijų finansavimo agentūros (Kommuninvest) mokslinių tyrimų komiteto narys
Švedijos vietos valdžios institucijų finansavimo agentūros mokslo tarybos patarėjas.


2023–2023	Švedijos geresnio reglamentavimo tarybos (Regelrådet) direktorių valdybos pakaitinis narys
Švedijos geresnio reglamentavimo taryba vertina vyriausybės atliktus įvairių pasiūlymų poveikio vertinimus.

2022–2023	Vakarų universiteto (Högskolan Väst) vykdomasis direktorius
Standartinė valdymo veikla, įskaitant tolesnių veiksmų, susijusių su tikslais, sąskaitomis ir strateginiais dokumentais, vykdymą. Vakarų universitetas specializuojasi į darbą integruotų mokymosi programų srityje bendradarbiaudamas tiek su viešuoju, tiek su verslo sektoriumi.
	
2015–2023	Užimtumo tarnybos (Arbetsförmedlingen) tarybos narys
Pirmaisiais metais darbas buvo labiau susijęs su standartine valdymo veikla. Daug buvo nuveikta siekiant užtikrinti atitiktį, tinkamus viešuosius pirkimus, tikslo pasiekiamumą, veiklos rezultatų stebėseną ir kt. Pastaraisiais metais daugiausia dėmesio pradėta skirti esminiams biuro struktūros, vidaus kultūros ir organizaciniams pokyčiams. Skaitmeninimas ir investicijų į IT poveikio vertinimas tapo svarbiausiais elementais siekiant didinti efektyvumą.

2022		Ataskaitos Finansiering av näringslivets gröna omställning (liet. „Verslo sektoriaus žaliosios pertvarkos finansavimas“) rengėjas.
Ataskaitos tikslas – nustatyti galimas kliūtis, trukdančias verslo sektoriui finansuoti žaliąją pertvarką, ir pateikti pasiūlymų, kaip tokių kliūčių būtų galima išvengti. Vienas iš ataskaitoje aptariamų klausimų yra pensijų sistemos vaidmuo šiame kontekste. 

2013–2022	Švedijos valstybės skolos tarnybos (Riksgälden) generalinis direktorius ir šios įstaigos vadovas.
Valstybės skolos tarnybos generalinis direktorius yra šios įstaigos, kurioje tuo metu, kai išėjau, dirbo apie 230 žmonių, vadovas. Pagrindinės keturios Valstybės skolos tarnybos užduotys – vykdyti valstybės vidaus banko funkcijas (apie 200 mln. mokėjimų, kurie sudaro apie 7 000 mlrd. SEK per metus), valstybės vardu teikti garantijas ir vykdyti kreditų emisijas, valdyti valstybės skolą ir užtikrinti finansinį stabilumą. Pastaroji užduotis įgyvendinama, be kita ko, nustatant bankų kapitalo ir skolos reikalavimus, prisiimant atsakomybę už krizės ištiktų bankų valdymą įsipareigojimų nevykdymo atveju ir administruojant indėlių draudimą. Be to, Valstybės skolos tarnyba yra atsakinga užtikrinant panaudoto branduolinio kuro tvarkymui ir šalinimui skirtą finansavimą. Tarnybos veikla reikalauja didelių IT pajėgumų, o IT skyriuje dirba apie 60 žmonių. Valstybės skolos tarnyba dalyvauja keliuose tarptautiniuose forumuose, daugiausia susijusiuose su mokėjimo sistemų kūrimu ir finansiniu stabilumu. Dėl savo plačių įgaliojimų ji aktyviai palaiko ryšius su kitomis valdžios institucijomis ir verslo bendruomene. 

Man einant generalinio direktoriaus pareigas įstaigoje įvyko keli strateginiai ir veiklos pokyčiai, kuriuos iš dalies lėmė tai, kad vyriausybė išplėtė Valstybės skolos tarnybos įgaliojimus keliose skirtingose srityse. Svarbiausias iš šių pokyčių buvo tai, kad šiai tarybai buvo pavesta tapti valstybės institucija, atsakinga už krizių prevenciją ir, prireikus, už krizės ištiktų bankų valdymą, taip pat už indėlių draudimo administravimą. COVID-19 pandemijos metu Valstybės skolos tarnybai taip pat buvo pavestos specialios užduotys siekiant sumažinti įmonėms tenkančią naštą ir užkirsti kelią darbo vietų praradimui. 2018 m. vyriausybė atsakomybę už branduolinių atliekų tvarkymo ir šalinimo finansavimo užtikrinimą iš SSM (Švedijos radiacinės saugos tarnybos) perdavė Valstybės skolos tarnybai. Pakeitus įstaigos veiklą, reikėjo atnaujinti ir sustiprinti jos viziją, strateginius tikslus, analitinius pajėgumus ir veiklos kryptingumą. Dar vienas svarbus veiksnys yra susijęs su Valstybės skolos tarnybos paskyrimu ekstremaliosios padėties įstaiga. Dėl to buvo nustatyti nauji reikalavimai, susiję su atsparumu, saugumu, civiline sauga ir parengtimi. Man ten dirbant, valstybės vidaus bankas pakeitė savo IT sistemą. Naujos veiklos sritys, IT sistemos ir atsakomybės sritys, taip pat pradžioje susidaręs finansinis deficitas buvo visiškai padengti sutaupytomis lėšomis, taikant poveikio valdymą ir optimizavimą. 

Dėl įvykusių pokyčių sustiprėjo ir atsinaujino įstaigos vadovybė ir jos veikla, kiek tai susiję su rezultatais, įgūdžių mainais, įdarbinimu, užimtumu ir darbo kultūra. Ypač svarbu buvo sukurti pozityvią ir konstruktyvią darbo kultūrą, pagrįstą bendradarbiavimu, objektyvia analize, pagrindinėmis centrinės valdžios vertybėmis ir požiūriu, kuriam būdingas patikimas ir tinkamai vykdomas atvejų valdymas ir viešosios valdžios funkcijų vykdymas. Šio darbo rezultatai, be kita ko, buvo įvertinti darbuotojų apklausos metu, o gautus įvertinimus administracinė taryba pavadino „beprecedenčiais“.

Valstybės skolos tarnyba savo balanse turi visus valstybės finansus. Šis faktas ir reikšmingi institucijos veiklos pokyčiai buvo kruopščiai audituojami. Būdamas šios įstaigos vadovu, labai glaudžiai ir profesionaliai bendradarbiavau ir keičiausi žiniomis su Švedijos nacionaline audito tarnyba (Riksrevisionen) ir konsultantais, kurie padėjo atlikti Valstybės skolos tarnybos auditą. Toks auditavimas svarbus ne tik dėl pagrindinių įstaigos įgaliojimų, bet ir dėl naudos, kurią Valstybės skolos tarnyba gavo iš auditorių, konsultantų ir darbuotojų keitimosi žiniomis.

2013–2017	AB „Returpack Svenska“ vykdomasis direktorius
„Returpack“ yra atsakinga už aliuminio skardinių ir PET butelių perdirbimą. Man dirbant šioje įmonėje jos apyvarta siekė maždaug 2 mlrd. SEK. „Returpack“ lygiomis dalimis priklauso prekybininkams ir Švedijos bravorams. Be įprastų vykdomojo direktoriaus pareigų, mano užduotis buvo padėti strategiškai plėtoti tvarumo ir valdymo pastangas, derėtis su savininkais dėl įvairių ginčytinų klausimų ir sprendimų, susijusių su veiklos kryptimi.

2013–2020	Viešosios ekonomikos ekspertų grupės (ESO) valdybos pirmininkas
ESO – tai Finansų ministerijai pavaldus komitetas, kuriam pavesta nepriklausomai analizuoti ir aptarti svarbius visuomeninius klausimus. Daugiausia tai atliekama valdybai priimant sprendimus finansuoti įvairių ataskaitų rengimą, kurios savo ruožtu dažnai tampa kvalifikuotu pagrindu sprendimus priimantiems asmenims. 

2014–2015	Verslumo komiteto narys
Pirminė šio komiteto užduotis buvo visapusiškai peržiūrėti verslumo ir užimtumo sąlygas. Praėjus vos metams, vyriausybė pakeitė komiteto veiklos kryptį, apribojo jo įgaliojimus ir atleido visus jo narius. 

2006–2013	Finansų ministerijos valstybės sekretorius, atsakingas už biudžetą ir pavaldus finansų ministrui 
Dirbdamas valstybės sekretoriumi, atsakingu už biudžetą, aktyviai prisidėjau prie ekonominės politikos formavimo ir plėtojimo, buvau atsakingas už valstybės biudžeto rengimą ir derybas dėl jo vyriausybės tarnybose. Pagrindiniai šio darbo aspektai – pasiūlymų, kaip sustiprinti principą „darbas pirmiausia“, rengimas, įskaitant įvairių socialinės apsaugos ir pensijų sistemų pakeitimus. 

Valstybės sekretorius, atsakingas už biudžetą, priklausė partijų vadovų grupei, atsakingai už galutinį biudžeto parengimą. Į šį darbą taip pat įėjo nuolatinis pozicijų priėmimas ir visų sprendimų, kurie turėjo ar galėjo turėti įtakos biudžetui, parengimas. Dėl to teko dalyvauti daugelyje parengiamųjų darbų, įskaitant bendrą parengiamąjį darbą kartu su vyriausybe ir daugeliu vyriausybės tarnybų darbo grupių. Tai buvo susiję su biudžeto pristatymu tiek vidaus, tiek išorės lygmeniu, taip pat su atstovavimu Finansų ministerijai ir vyriausybei įvairiomis aplinkybėmis. 

Be to, Finansų ministerijoje dirbau koordinuojančiu valstybės sekretoriumi. Todėl, be kita ko, ėjau ministerijos iniciatyvinio komiteto pirmininko pareigas, buvau atsakingas už veiklos planavimą ir, bendradarbiaudamas su departamentų vadovais, vadovavau ministerijos darbui. 

Valstybės sekretorius, atsakingas už biudžetą, pradėjo ministerijos krizių valdymo grupės veiklą ir jai vadovavo, todėl atliko pagrindinį vaidmenį valdant įvairias krizes. Tai tapo ypač akivaizdu kilus sudėtingai ir daugialypei 2008–2009 m. finansų krizei. Pavyzdžiui, einant šias pareigas reikėjo skubiai parengti krizės ištiktų bankų valdymo sistemą, įskaitant pasiūlymus dėl naujų teisės aktų dėl finansų sektoriaus krizių valdymo. Valdant šią krizę taip pat buvo rengiami įvairūs vadinamieji krizės paketai, skirti ypač nukentėjusiems regionams ir sektoriams. Taip pat labai svarbu buvo teikti paramą kitoms nukentėjusioms šalims ir reaguoti į krizę tarptautiniu mastu. 

ES lygmeniu valstybės sekretorius, atsakingas už biudžetą, Ministrų Taryboje vykdė „už biudžetą atsakingo ministro“ pareigas, kiek tai buvo susiję su ES metiniu biudžetu. Šis darbas buvo susijęs su derybomis dėl ES metinio biudžeto tiek Ministrų Taryboje, tiek vykstant taikinimo deryboms su Europos Parlamentu ir Europos Komisija (vadinamiesiems trilogams). Taip pat reikėjo parengti ir sustiprinti Švedijos poziciją, užsitikrinti mandatą Švedijos parlamente ir šiais klausimais bendrauti su išorės atstovais. Taip pat žr. toliau „Pareigos tarptautiniuose postuose“.

Pirmaisiais mėnesiais, 2006 m. pasikeitus vyriausybei, taip pat ėjau valstybės sekretoriaus, atsakingo už mokesčių reikalus, pareigas. 

2003–2006	Nuosaikiosios partijos parlamento biurų vadovo pavaduotojas
Vadovas maždaug 15-ai biurų administratorių, iš kurių visi universitetų absolventai. Aptariamuoju laikotarpiu Nuosaikiųjų partija iš pagrindų pakeitė savo politiką. Tą patį galima pasakyti ir apie parlamento biurų, kaip pokyčių centro, personalą, kompetenciją ir padėtį. Taip pat buvo atliekamas vidaus veiklos konsolidavimas ir jos pristatymai išorės subjektams.

1997–2003		Švedijos centrinio banko (Riksbank) skyriaus (dviejų skirtingi skyrių) vadovas ir generalinio direktoriaus pavaduotojas.
Dirbdamas Kainų analizės ir Makroanalizės skyrių (atitinkamai apie 6 ir 20 darbuotojų) vadovu rengiau Švedijos centrinio banko prognozes, susijusias su Švedijos ekonomika, ir plėtojau darbo metodus. Dirbdamas Pinigų politikos departamento (kuriame dirbo apie 50 darbuotojų) generalinio direktoriaus pavaduotoju, buvau atsakingas už prognozavimo darbų koordinavimą ir Švedijos centrinio banko valdybos pinigų politikos sprendimų bei komunikacijos gairių nustatymą. Be to, teko atstovauti Švedijos centriniam bankui įvairiuose išorės renginiuose ir dalyvauti, pavyzdžiui, spaudos konferencijose.

1995–1997	Doktorantas ir stipendininkas, Stokholmo universitetas
Trečiosios pakopos studijos.

1989–1995	Finansų ministerijos atsakingasis pareigūnas
Administratorius Ekonomikos departamente, atsakingas už įvairių Švedijos ekonomikos analizių ir prognozių rengimą. Man buvo pavesta aprašyti ilgalaikes ekonomikos tendencijas, rengti laikotarpio vidurio vertinimus remiantis ilgalaikiais tyrimais ir rengti analizes bei duomenis Pensijų grupei, remiantis įvairiais modeliais.

1986–1989		Nacionalinio ekonomikos srities mokslinių tyrimų instituto (Konjunkturinstitutet) mokslinių tyrimų asistentas / administratorius
Už įvairių Švedijos ekonomikos sričių prognozių rengimą ir metodikos tobulinimą atsakingas administratorius. 

1985		HMS Dämman pirmasis karininkas

1982		HMS Norsten pirmasis karininkas

1980		Veiklos organizatorius mokykloje (ne visą darbo laiką), Saltšiobadeno mišri vidurinė mokykla (Saltsjöbadens Samskola)

1979–1980	Paštininkas, Saltšiobadeno 1-asis paštas

Kitos pareigos
Švedijos statistikos departamento Vartotojų kainų indekso valdybos narys, iš dalies kaip vyriausybės įgaliotasis atstovas (1989–1992 m.), iš dalies kaip Švedijos centrinio banko atstovas (1997–1999 m.).

Švedijos centrinio banko politikos grupės narys.

Finansų ministerijos politikos grupės narys.

Pareigos tarptautiniuose postuose
2009		Ministrų Tarybos Ekonomikos ir finansų reikalų tarybos (biudžetas) pirmininkas Švedijos pirmininkavimo Tarybai laikotarpiu. 
Einant šias pareigas buvo rengiamas Ministrų Tarybos pasiūlymas dėl 2010 m. ES metinio biudžeto, kuris buvo pateiktas po ilgų derybų su Europos Komisija ir valstybėmis narėmis. Po to vedžiau Tarybos derybas su Europos Parlamentu. Be to, buvau atsakingas už išorės komunikaciją, susijusią su Tarybos derybų ir svarstymų kartu su Europos Parlamentu rezultatais. Šios užduotys taip pat apėmė pozicijų ir derybų įgaliojimų Švedijos parlamente konsolidavimą. 

2006–2012	Švedijos „ministras“ Ministrų Tarybos Ekonomikos ir finansų reikalų taryboje (biudžetas). 
Darbas buvo susijęs su Švedijos pozicijos dėl ES metinio biudžeto argumentavimu, jos laikymusi ir derybomis dėl jos Ministrų Taryboje, Komisijoje ir Europos Parlamente. Be to, teko tęsti konsolidavimo darbą Švedijos parlamente ir užsiimti išorės komunikacija.

2013–2022	Švedijos valstybės skolos tarnybai atstovaujama keliuose tarptautiniuose forumuose, daugiausia susijusiuose su finansiniu stabilumu.
Be kita ko, dalyvavau Europos bankininkystės institucijos (EBI) ir Finansinio stabilumo tarybos (FST) pertvarkymo komitetų veikloje.

2022–dabar		Šiaurės investicijų banko (Nordiska Investeringsbanken) direktorių valdybos narys (žr. pirmiau).




Publikacijos
2022	Finansiering av näringslivets gröna omställning (liet. „Verslo sektoriaus žaliosios pertvarkos finansavimas“), ataskaita, vyriausybės tarnybos.

2010		Essays on Unemployment and Real Exchange Rates (liet. „Esė apie nedarbą ir realųjį valiutos kursą“), daktaro disertacija

2006		A Simultaneous Model of the Swedish Krona, the US Dollar and the Euro (liet. „Švedijos kronos, JAV dolerio ir euro lygiagretusis modelis“), Švedijos centrinis bankas.

2003		The Equilibrium Rate of Unemployment and the Real Exchange Rate (liet. „Subalansuotas nedarbo lygis ir realusis valiutos kursas“), Švedijos centrinis bankas.

2003		Penningpolitiken och EMU (liet. „Pinigų politika ir EPS“), Švedijos centrinis bankas, redaktorius.

2001		Wage Effects of Mobility, Unemployment Benefits and Benefit Financing (liet. „Judumo poveikis darbo užmokesčiui, nedarbo išmokos ir išmokų finansavimas“), Švedijos centrinis bankas.

1997		Persistence in Swedish Unemployment Rates (liet. „Nedarbo lygio Švedijoje pastovumas“), licenciato laipsnio baigiamasis darbas.

1988	Två undersökningar av hushållens konsumtion (liet. „Du namų ūkių vartojimo tyrimai“), Nacionalinis ekonomikos srities mokslinių tyrimų institutas (Konjunkturinstitutet).

1987	 Hushållens köpkraft, konsumtion och sparande (liet. „Namų ūkių perkamoji galia, vartojimas ir santaupos“), Nacionalinis ekonomikos srities mokslinių tyrimų institutas (Konjunkturinstitutet).

Kita
Studijų metais keletą vasarų praleidau dirbdamas Sjövärnskåren – Švedijos pagalbinio jūrų pėstininkų korpuso – jaunimo ugdymo instruktoriumi, IBM telemarketingo padalinyje ir paštininku. Be to, buvau Stokholmo Sjövärnskåren tarybos narys ir Stokholmo būsto asociacijos pirmininkas. Už nuopelnus buvau apdovanotas Sjövärnskårernas Riksförbund – Nacionalinės pagalbinių jūrų pėstininkų korpusų asociacijos – sidabriniu ordinu ir Stokholmo Sjövärnskåren medaliu. 

2019 m. man įteiktas NOR medalis (šved. Nit och Redlighet i rikets tjänst, liet. už uolią tarnystę ir atsidavimą karalystei) už 30 metų tarnybą valstybei.

2023 m. pelniau Jo Didenybės Karaliaus Serafimo ordino 12-osios klasės medalį „Už išskirtinius pasiekimus Švedijos valstybės administracijos srityje“.

Laisvalaikį leidžiu kartu su šeima ir draugais savo vasarnamyje Stokholmo salyne, mėgėjiškai buriuoju, keliauju ir tyrinėju gamtą. 

Gyvenu kartu su savo partnere ir iš ankstesnės santuokos turiu dvi suaugusias dukras.


[bookmark: _Toc151986247]2 PRIEDAS. HANSO LINDBLADO ATSAKYMAI Į KLAUSIMUS
Klausimynas kandidatams į Audito Rūmų narius
Profesinė patirtis
1.	Nurodykite savo profesinę patirtį viešųjų finansų – biudžeto planavimo, vykdymo ar valdymo arba biudžeto kontrolės ar audito – srityje. 
Atsakymas: Esu sukaupęs daugiau nei 30 metų valstybės administracijos tarnautojo darbo patirties. Pavyzdžiui: 
		Devynerius metus ėjau Švedijos valstybės skolos tarnybos generalinio direktoriaus ir šios įstaigos vadovo pareigas. 

Valstybės skolos tarnybos generalinis direktorius yra šios įstaigos, kurioje tuo metu, kai išėjau, dirbo apie 230 žmonių, vadovas. Pagrindinės keturios Valstybės skolos tarnybos užduotys – vykdyti valstybės vidaus banko funkcijas (apie 200 mln. mokėjimų, kurie sudaro apie 7 000 mlrd. SEK per metus), valstybės vardu teikti garantijas ir vykdyti kreditų emisijas, valdyti valstybės skolą ir užtikrinti finansinį stabilumą. Pastaroji užduotis įgyvendinama, be kita ko, veikiant kaip Švedijos pertvarkymo įstaigai ir nustatant bankų kapitalo ir skolos reikalavimus, prisiimant atsakomybę už krizės ištiktų bankų valdymą įsipareigojimų nevykdymo atveju bei administruojant indėlių draudimą. Be to, Valstybės skolos tarnyba yra atsakinga užtikrinant panaudoto branduolinio kuro tvarkymui ir šalinimui skirtą finansavimą. Valstybės skolos tarnyba dalyvauja keliuose tarptautiniuose forumuose, daugiausia susijusiuose su mokėjimo sistemų kūrimu ir finansiniu stabilumu. 

Man einant generalinio direktoriaus pareigas įstaigoje įvyko keli strateginiai ir veiklos pokyčiai, kuriuos iš dalies lėmė tai, kad vyriausybė išplėtė Valstybės skolos tarnybos įgaliojimus keliose skirtingose srityse. Svarbiausias iš šių pokyčių buvo tai, kad buvo įsteigta Švedijos pertvarkymo įstaiga, kuri tapo Valstybės skolos tarnybos dalimi, siekiant užtikrinti krizių prevenciją ir, prireikus, valdyti krizės ištiktus bankus bei administruoti indėlių draudimą. COVID-19 pandemijos metu Valstybės skolos tarnybai taip pat buvo pavestos specialios užduotys siekiant sumažinti įmonėms tenkančią naštą ir užkirsti kelią darbo vietų praradimui. 2018 m. vyriausybė atsakomybę už branduolinių atliekų tvarkymo ir šalinimo finansavimo užtikrinimą iš Švedijos radiacinės saugos tarnybos perdavė Valstybės skolos tarnybai. Pakeitus įstaigos veiklą, reikėjo atnaujinti ir sustiprinti jos viziją, strateginius tikslus, analitinius pajėgumus ir veiklos kryptingumą. Dar vienas svarbus veiksnys yra susijęs su Valstybės skolos tarnybos paskyrimu ekstremaliosios padėties įstaiga. Dėl to buvo nustatyti nauji reikalavimai, susiję su atsparumu, saugumu, civiline sauga ir parengtimi. Man ten dirbant, valstybės vidaus bankas pakeitė savo plataus masto IT sistemą. Naujos veiklos sritys, IT sistemos ir atsakomybės sritys, taip pat pradžioje susidaręs finansinis deficitas buvo padengti su kaupu, taikant poveikio valdymą ir optimizavimą. 

Dėl įvykusių pokyčių sustiprėjo ir atsinaujino įstaigos vadovybė ir jos veikla, kiek tai susiję su rezultatais, įgūdžių mainais, įdarbinimu, užimtumu ir darbo kultūra. Ypač svarbu buvo sukurti pozityvią ir konstruktyvią darbo kultūrą, pagrįstą bendradarbiavimu, objektyvia analize, pagrindinėmis centrinės valdžios vertybėmis ir požiūriu, kuriam būdingi griežtumo reikalavimai, kurie būtini norint užtikrinti patikimą ir gerai veikiančią administraciją, atvejų valdymą ir viešosios valdžios funkcijų vykdymą. 

		Šešerius metus ėjau valstybės sekretoriaus, atsakingo už valstybės biudžetą, pareigas ir, atstovaudamas Švedijai, rengiau ES biudžeto projektą ir vedžiau dėl jo derybas. 

Dirbdamas valstybės sekretoriumi, atsakingu už biudžetą, buvau artimiausias finansų ministro patarėjas, aktyviai prisidėjau prie ekonominės politikos formavimo ir plėtojimo, buvau atsakingas už valstybės biudžeto rengimą ir derybas dėl jo vyriausybės tarnybose. 

Valstybės sekretorius, atsakingas už biudžetą, priklausė partijų vadovų grupei (daugiapartinė vyriausybė), atsakingai už galutinį biudžeto patvirtinimą. Į šį darbą taip pat įėjo nuolatinis pozicijų priėmimas ir visų sprendimų, kurie turėjo ar galėjo turėti įtakos biudžetui, parengimas. Tai buvo susiję su biudžeto pristatymu tiek vidaus, tiek išorės lygmeniu, taip pat su atstovavimu Finansų ministerijai ir vyriausybei įvairiomis aplinkybėmis. 

Be to, Finansų ministerijoje dirbau koordinuojančiu valstybės sekretoriumi. Todėl, be kita ko, ėjau ministerijos iniciatyvinio komiteto pirmininko pareigas, buvau atsakingas už veiklos planavimą ir, bendradarbiaudamas su departamentų vadovais, vadovavau ministerijos darbui. 

Valstybės sekretorius, atsakingas už biudžetą, pradėjo ministerijos krizių valdymo grupės veiklą ir jai vadovavo, todėl atliko pagrindinį vaidmenį valdant įvairias krizes. Tai tapo ypač akivaizdu kilus sudėtingai ir daugialypei 2008–2009 m. finansų krizei. Pavyzdžiui, einant šias pareigas reikėjo skubiai parengti krizės ištiktų bankų valdymo sistemą, įskaitant pasiūlymus dėl naujų teisės aktų dėl finansų sektoriaus krizių valdymo. Valdant šią krizę taip pat buvo rengiami įvairūs vadinamieji krizės paketai, skirti ypač nukentėjusiems regionams ir sektoriams. Be to, labai svarbu buvo teikti paramą kitoms nukentėjusioms šalims ir reaguoti į krizę tarptautiniu mastu. 

ES lygmeniu valstybės sekretorius, atsakingas už biudžetą, Ministrų Taryboje vykdė „ministro“ pareigas, kiek tai buvo susiję su ES metiniu biudžetu (Ekonomikos ir finansų reikalų taryba (biudžetas)). Šis darbas buvo susijęs su derybomis dėl ES metinio biudžeto tiek Ministrų Taryboje, tiek vykstant taikinimo deryboms su Europos Parlamentu ir Europos Komisija (vadinamiesiems trilogams). Taip pat reikėjo parengti ir konsoliduoti Švedijos poziciją, užsitikrinti mandatą Švedijos parlamente ir šiais klausimais bendrauti su išorės atstovais.

		Iš viso šešerius metus vadovavau Švedijos centrinio banko skyriui ir ėjau generalinio direktoriaus pavaduotojo pareigas. 

Dirbdamas Pinigų politikos departamento generalinio direktoriaus pavaduotoju, buvau atsakingas už prognozavimo darbų koordinavimą ir Švedijos centrinio banko valdybos pinigų politikos sprendimų bei komunikacijos gairių nustatymą. Be to, Švedijos centriniam bankui teko atstovauti įvairiuose išorės renginiuose.

		Pirmininkas arba vykdomasis direktorius: 
o	Viešoji ekonomikos ekspertų grupė (ESO) (aštuoneri metai). ESO – tai Finansų ministerijai pavaldus komitetas, kuriam pavesta nepriklausomai analizuoti ir aptarti svarbius visuomeninius klausimus. Daugiausia tai atliekama valdybai priimant sprendimus finansuoti įvairių ataskaitų rengimą, kurios savo ruožtu dažnai tampa kvalifikuotu pagrindu sprendimus priimantiems asmenims. 
o	Pertvarkymo valdyba (šešeri metai). Prisidėjau prie šios naujos įstaigos kūrimo nuo nulio ir buvau atsakingas už veiklos organizavimą bei procesų ir procedūrų nustatymą. 
o	Vakarų universitetas (pusantrų metų). 

		Valdybos narys: 
o	Švedijos užimtumo tarnyba (aštuoneri metai). Man ten dirbant, daug darbo buvo atlikta siekiant užtikrinti atitiktį, tinkamus viešuosius pirkimus, tikslo pasiekiamumą, veiklos rezultatų stebėseną ir kt. Ilgainiui daugiausia dėmesio imta skirti esminiams įstaigos struktūros, vidaus kultūros ir organizaciniams pokyčiams. Skaitmeninimas ir investicijų į IT poveikio vertinimas buvo svarbiausi elementai siekiant didinti efektyvumą. Per visą šį laikotarpį daugiausia dėmesio skyriau tikslų, rezultatų siekimui ir vidaus valdymui bei kontrolei.
o	Švedijos valstybės skolos tarnyba (devyneri metai) (žr. pirmiau). 
o	Švedijos fondų atrankos agentūra (iki dabar). Esu įsitraukęs į naujos agentūros veiklą; man pavesta vadovauti jos kūrimo procesui. Agentūros užduotis – sukurti rinkos sistemą, kurioje pensijai taupantys asmenys Švedijoje galėtų pasirinkti, į kuriuos fondus būtų investuojama dalis mūsų privalomųjų pensijų atidėjinių. 
o	Šiaurės investicijų bankas (iki dabar). 

	Produktyvumo komisijos (oficialios tyrimų komisijos) pirmininkas (iki dabar).
 
	Ataskaitos rengėjas, atsakingas už oficialios tyrimų komisijos tyrimą dėl valstybės vaidmens finansuojant žaliąją pertvarką (keturi mėnesiai).
	Eidamas įvairias profesines pareigas siekiau efektyvumo, produktyvumo, planavau biudžetus, vykdžiau juos ir operacijas, atlikau jų stebėseną ir buvau atskaitingas. Be to, dėjau daug pastangų, siekdamas parengti rizikos analizes, orientuoti valdžios institucijų darbą į rezultatus, stiprinti valdymą ir kontrolę, taip pat stiprinti ir įtvirtinti patikimą valdymo kultūrą. Visa tai atlikdamas pabrėžiau ir akcentavau svarbų vidaus auditorių vaidmenį ir užtikrinau bendradarbiavimą su išorės auditoriais, įskaitant Nacionalinę audito tarnybą. Iš savo patirties žinau ir esu tvirtai tuo įsitikinęs, kad glaudus ir patikimas veiklos srities ir audito funkcijos dialogas yra būtinas, šviečiamojo pobūdžio, instruktyvus ir svarbus. Vidaus ir išorės profesionalių suinteresuotųjų subjektų atliekama veiklos kontrolė dažnai suteikia įžvalgų ir rekomendacijų, kaip galima patobulinti darbą, metodus ir pan. 
2.	Nurodykite svarbiausius savo profesinės karjeros pasiekimus.
Atsakymas:
a) Priemonių laikantis principo „darbas pirmiausia“ rengimas ir įgyvendinimas 2006–2012 m. Tuo metu Švedija susidūrė su rimtomis problemomis, nes didelė dalis darbingo amžiaus gyventojų dėl įvairių priežasčių nedirbo. Glaustai tariant, principas „darbas pirmiausia“ apėmė plataus masto struktūrines reformas, kurių pagrindiniai elementai buvo tikslinis pajamų mokesčio mažinimas dirbantiems žmonėms ir įvairių socialinio draudimo sistemų, įskaitant nedarbo draudimą, sugriežtinimas nedirbantiems žmonėms. Taip buvo siekiama skatinti užimtumą, ką ir pavyko sėkmingai įgyvendinti. Remiantis nepriklausomų tyrėjų išvadomis, priimti sprendimai padėjo sumažinti ilgalaikį nedarbą 1,5–2 procentiniais punktais.
b) Krizių valdymas, susijęs su 2008–2009 m. finansų krize ir 2020–2021 m. pandemija. 
Per finansų krizę ėjau valstybės sekretoriaus pareigas ir man vadovaujant buvo sukurta nauja sistema, kaip realiuoju laiku krizei progresuojant spręsti krizės ištiktų bankų problemas. Pagrindinis sistemos ir mūsų veiklos tikslas buvo užtikrinti finansinį stabilumą ir viešuosius finansus bei apsaugoti mokesčių mokėtojus. Be to, siekiant išvengti darbo jėgos ir žmogiškojo kapitalo atskirties, buvo imtasi struktūrinių reformų. Taip buvo užtikrintas finansinis stabilumas, nebuvo prarasti viešieji finansai, nepakito darbo jėgos pasiūla, o nedarbas padidėjo tik nežymiai. 
Pandemijos metu vadovavau Valstybės skolos tarnybai. Man teko per trumpą laiką užtikrinti, kad vyriausybė galėtų sklandžiai atlikti mokėjimus, valdyti valstybės skolą, teikti įvairias garantijas krizės ištiktoms įmonėms ir kartu su Švedijos centriniu banku užtikrinti finansinį stabilumą. Taip pat sukūrėme pagrindą, kad krizės ištiktoms įmonėms būtų galima skirti dideles kapitalo injekcijas, nors šios priemonės mums patiems imtis neprireikė. Valdant šią krizę teko taikyti naujus darbo metodus ir vykdyti papildomas užduotis, kai kurioms pagrindinėms grupėms sukurti lygiagrečias darbo vietas, o didžiajai daliai žmonių sudaryti sąlygas dirbti iš namų. Vienas svarbiausių krizės valdymo bruožų buvo lankstumas, kartu užtikrinant ir išsaugant valdymą bei kontrolę. Man, kaip atsakingam asmeniui, taip pat teko atsakomybė paremti ir nuraminti savo darbuotojus nelengvu laikotarpiu.
c) Didesnis produktyvumas ir geresni veiklos rezultatai Valstybės skolos tarnyboje. Tai pavyko pasiekti kryptingai stengiantis parengti savo paskirtį atitinkančią rizikos analizę, pagerinti ir sugriežtinti valdymą ir kontrolę, daugiau dėmesio skiriant rezultatams ir diegiant patikimą valdymo kultūrą. Dėl to buvo sutaupyta daug lėšų, o įstaigos įgaliojimai buvo išplėsti, veiklos rezultatai padidinti ir valdymas bei kontrolė sugriežtinti.
d) Kova su 12 kyšininkavimo ir korupcijos atvejų, priekabiavimu ir vidaus valdymo ir kontrolės sustiprinimas. Tai pareikalavo esminių darbo kultūros pokyčių Valstybės skolos tarnyboje. Valstybės skolos tarnyba pirmoji atkreipė dėmesį į įtariamą kyšininkavimą, susijusį su keliais išorės rengiamais kursais. Nutariau pareikšti kaltinimus 12 darbuotojų ir paviešinti šiuos įvykius. Valstybės skolos tarnybos darbuotojai anaiptol nebuvo vieninteliai, kurie elgėsi netinkamai, todėl tai, kad tarnyba šį klausimą sprendė skaidriai, sukėlė atgarsį visame Švedijos viešajame sektoriuje.
e) Pirmiau minėtas atliktas darbas suteikė tvarkos ir aiškumo, pasitenkinimo darbu ir pasitikėjimo. Jo poveikį galima apibūdinti įvairiai, pavyzdžiui, tai akivaizdžiai matyti iš naujausios atliktos darbuotojų apklausos, kurioje aptartas mano darbo Valstybės skolos tarnyboje laikotarpis. Administracinė taryba rezultatus pavadino „beprecedenčiais“. 
3.	Nurodykite savo profesinę patirtį dirbant tarptautinėse daugiakultūrėse ir įvairiakalbėse organizacijose ar institucijose, įsikūrusiose ne jūsų šalyje.
Atsakymas: 
a)	 Kiek daugiau nei šešerius metus buvau Švedijos nariu Ministrų Tarybos Ekonomikos ir finansų reikalų taryboje (biudžetas), iš jų šešis mėnesius ėjau pirmininko pareigas (2009 m.). Į tai įėjo derybos triloguose su Europos Parlamentu ir Komisija, taip pat Tarybos pasiūlymų pristatymas ir gynimas Europos Parlamente; 
b)	 Devynerius metus buvau EBI ir FST pertvarkymo komitetų nariu. Šių komitetų kompetencija apima pasiūlymų teikimą ir derybas dėl jų, taip pat įvairių finansų įstaigoms taikomų reglamentų ir reikalavimų vykdymą ir tolesnius su tuo susijusius veiksmus;
c)	 Dvejus metus buvau Šiaurės investicijų banko direktorių valdybos nariu. Pagrindinis valdybos darbas – užtikrinti patikimą valdymą ir kontrolę, reguliuoti prisiimamą riziką ir vertinti bei priimti sprendimus dėl investicijų į atitinkamus projektus.
4.	Ar Jums buvo suteiktas įsipareigojimų įvykdymo patvirtinimas, kai ėjote vadovaujamas pareigas, jei tokia procedūra numatyta?
Atsakymas: Visada.
5.	Nurodykite savo ankstesnes pareigas, į kurias buvote paskirtas pagal politinę procedūrą. 
Atsakymas:
a)	 Nuosaikiosios partijos parlamento biuro vadovo pavaduotojas; trejus metus (2003–2006 m.). 
b)	 Valstybės sekretorius, pavaldus finansų ministrui; kiek ilgiau nei šešerius metus (2006–2013 m.).
6.	Nurodykite tris svarbiausius sprendimus per Jūsų karjerą, kuriuos priimant dalyvavote.
Atsakymas: 
a)	 Priemonių laikantis principo „darbas pirmiausia“ įgyvendinimas, kaip nurodyta atsakyme į 2 klausimą.
b)	 Sprendimų dėl tinkamos ekonominės politikos parengimas ir priėmimas ir krizių valdymo sistemų (žr. pirmiau) tiek 2008–2009 m. finansų krizės, tiek 2020–2021 m. pandemijos metu sukūrimas. Be to, sprendimų dėl krizių valdymo žvelgiant iš praktinės perspektyvos priėmimas.
c)	 Kaltinimų dėl įtariamo kyšininkavimo ir korupcijos Valstybės skolų tarnyboje pareiškimas. Taip pat žr. atsakymą į 2 klausimą. Tai, man vadovaujant, lėmė didelius su darbo kultūra susijusius pokyčius. (Žr. pirmiau.) Po to daugelis valdžios institucijų buvo priverstos imtis panašių pokyčių, todėl galiausiai daug valstybės tarnautojų buvo nuteisti už kyšininkavimo nusikaltimus. Be to, Užimtumo tarnybos ir Valstybės skolos tarnybos valdymo, kontrolės ir orientavimosi į rezultatus stiprinimas.
Nepriklausomumas
7.	Sutartyje nustatyta, kad Audito Rūmų nariai, eidami savo pareigas, turi būti „visiškai nepriklausomi“. Kaip Jūs vykdytumėte šį įsipareigojimą eidamas savo būsimas pareigas? 
Atsakymas: Nepriklausomumas, sąžiningumas, objektyvumas, skaidrumas ir profesionalumas – tai pagrindiniai principai, kuriais pagrįstas Audito Rūmų patikimumas.  Tuo atveju, jei būsiu paskirtas, laikysiuosi teisės aktuose nustatytų taisyklių ir principų, Audito Rūmų gairių ir kt. Atsisakysiu kitų pareigų, laikysiuosi nulinės tolerancijos palaikydamas santykius su išorės šalimis, kiek tai susiję su įtaka, dovanomis, pramogomis ir pan., ir visa tai vykdysiu itin sąžiningai. Šias pareigas eisiu vadovaudamasis pagrindiniais principais. Nesivadovausiu niekieno nurodymais ir jų nevykdysiu. Neturėsiu jokių sunkumų išlikti visiškai neutralus, nepaisant to, kokie asmenys ar klausimai bus tikrinami. Savo elgesiu stengsiuosi rodyti sektiną pavyzdį. Profesiniame gyvenime svarbiausiu savo klientu visuomet laikiau pilietį. Dabar mano dėmesys bus sutelktas į ES piliečių interesus. 
8.	Ar Jūs arba Jūsų artimi giminaičiai (tėvai, broliai ir seserys, įteisinti partneriai ir vaikai) turi kokią nors įmonę, finansinio turto ar kitokių įsipareigojimų, kurie galėtų būti nesuderinami su Jūsų pareigomis ateityje? 
Atsakymas: NE.
9.	Ar esate pasirengęs deklaruoti visus savo finansinius interesus ar kitus įsipareigojimus Audito Rūmų pirmininkui bei juos paviešinti?
Atsakymas: TAIP.
10.	Ar esate šiuo metu susijęs su kokiu nors teismo procesu? Jei taip, prašome pateikti išsamesnę informaciją. 
Atsakymas: NE.
11.	Ar atliekate kokį nors aktyvų arba vykdomojo pobūdžio vaidmenį politiniame gyvenime? Jei taip, tai kokiu lygmeniu? Ar per pastaruosius 18 mėnesių ėjote kokias nors politines pareigas? Jei taip, prašome pateikti išsamesnę informaciją.
Atsakymas: NE.
12.	Ar Jus paskyrus Audito Rūmų nariu būsite pasirengęs atsisakyti visų pareigų, į kurias esate išrinktas, ir atsakingų pareigų politinėje partijoje?
Atsakymas: TAIP.
13.	Kaip spręstumėte šiurkščių pažeidimų, sukčiavimo ir (arba) korupcijos atvejus, su kuriais susiję asmenys iš valstybės narės, iš kurios esate kilęs?
Atsakymas: Apie tai praneščiau ir imčiausi teisinių veiksmų numatyta ir nustatyta tvarka, neatsižvelgdamas į tai, kur tai vyksta ir kas su tuo susijęs. Šiuo atžvilgiu turiu atitinkamos patirties. Žr. 2 klausimą.

Pareigų vykdymas
14.	Kokie turėtų būti pagrindiniai patikimo finansų valdymo kultūros bet kurioje viešojoje įstaigoje bruožai? Kaip Audito Rūmai galėtų padėti užtikrinti, kad jų būtų paisoma?
	Atsakydamas į šiuos klausimus norėčiau bendrai paminėti, kad mano požiūriu vertinti įvairias darbo ir bendradarbiavimo formas, pačiam su tuo nesusidūrus, man būtų nevalia. Paprastai laikausi nuomonės, kad prieš darydamas išvadas pirmiausia noriu susidaryti savo nuomonę apie tam tikrus klausimus. Tačiau tai nereiškia, kad esu naivus ar menkai tam pasiruošęs. Labai dažnai informaciją susirenku ir tam tikru klausimu pasidomiu iš anksto. 
Atsakymas: Patikima valdymo kultūra pasižymi kompetentingumu, tvarkingumu, veiksmingumu, atvirumu, skaidrumu ir komunikavimu. Jai taip pat būdinga išsami ir struktūrizuota rizikos analizė ir vertinimas, tolesni veiksmai, kontrolės aplinka, pagrįsta vidaus ir išorės kontrolės sistemomis, kontrolė ir stebėsena bei atskaitomybė. Norint tai pasiekti, be kita ko, būtina užtikrinti tinkamą vadovavimą ir laikytis profesionalaus bei nepriklausomo požiūrio. Savaime suprantama, kad esant skaidriai ir patikimai valdymo kultūrai visuomet turi būti atsižvelgiama į geriausius piliečių interesus. Tokiai kultūrai, be kitų požymių, būdingas teisėtumas, objektyvumas, profesionalumas, apdairumas, kai kalbama apie kitų žmonių pinigus, ir atsargus požiūris į patikėtas valdyti lėšas. Be kita ko, tai reiškia, kad reikia užtikrinti veiksmingumą ir efektyvumą. 
15.	Pagal Sutartį Audito Rūmai padeda Parlamentui įgyvendinti biudžeto vykdymo kontrolės įgaliojimus. Kaip pagerintumėte Audito Rūmų ir Europos Parlamento (visų pirma, Biudžeto kontrolės komiteto) bendradarbiavimą, kad būtų sustiprinta bendrų išlaidų viešoji priežiūra ir padidinta šių išlaidų teikiama ekonominė nauda?
Atsakymas: 
	Stengsiuosi, kad bendradarbiavimas, be kita ko, vyktų kuo sklandžiau ir būtų pagrįstas aukšto lygio skaidrumu, profesionalumu, dideliu abipusiu pasitikėjimu ir pasikliovimu, abipuse pagarba ir supratimu apie mums tenkančius nevienodus vaidmenis. Žinoma, reikia tikėtis, kad parengtos ataskaitos ir nuveikti darbai bus vaisingi, o tai savo ruožtu priklauso nuo to, kokių tolesnių veiksmų Parlamentas imsis atsižvelgdamas į ataskaitas ir rekomendacijas. Taigi, siekdamas palengvinti Parlamento tolesnių veiksmų ėmimąsi ir Komisijos darbą, stengčiausi užtikrinti aukštą Audito Rūmų ataskaitų aktualumą ir kokybę. (Taip pat žr. toliau.) 
16.	Kokia, Jūsų nuomone, yra veiklos audito pridėtinė vertė ir kaip į šio audito išvadas turėtų būti atsižvelgiama vykdant valdymo procedūras?
Atsakymas: Tinkamai atliktas veiklos auditas yra svarbus siekiant užtikrinti, kad lėšos buvo naudojamos efektyviai, ir galiausiai užtikrinti piliečių pasitikėjimą. Be to, iš savo patirties žinau, kad daugeliu atvejų iš tinkamai atlikto veiklos audito audituojamas subjektas gali daug ko išmokti. Ne kartą veiklos audito metu nustatyti faktai buvo naudingi man, kaip įstaigos vadovui arba įstaigų ir įmonių valdybos nariui. Po to šią patirtį ir žinias galėjau pritaikyti praktiškai, be kita ko, įstaigų valdymo srityje, siekdamas pagerinti padėtį. 


17.	Kaip būtų galima pagerinti Audito Rūmų, nacionalinių audito institucijų ir Europos Parlamento (Biudžeto kontrolės komiteto) bendradarbiavimą atliekant ES biudžeto auditą?
Atsakymas: Laikydamasis pirmiau išdėstyto savo bendro principinio požiūrio, manau, kad visų svarbiausia – gerai veikiantis, struktūrizuotas ir skaidrus keitimasis informacija, aukštas abiejų šalių poreikių supratimo lygis ir sklandžiai veikiantys bendradarbiavimo susitarimai. Tai vadinu partneryste! Todėl noriu tai apsaugoti. 
18.	Kaip patobulintumėte Audito Rūmų teikiamas ataskaitas, kad Europos Parlamentui būtų perduota visa reikiama informacija apie valstybių narių Europos Komisijai pateiktų duomenų tikslumą?
Atsakymas: Bendrąja prasme ataskaitos turi būti teikiamos remiantis nuolatiniu tobulėjimu ir dialogu, Audito Rūmams užtikrinant, kad Europos Parlamentas (ir Taryba) gautų atitinkamą informaciją, kuri būtų pagrįsta operacijomis ir instruktyvi. Vienas svarbiausių to aspektų – užtikrinti, kad Audito Rūmų pastabos ir rekomendacijos būtų kuo naudingesnės, t. y. kad į jas būtų galima atsižvelgti ir imtis tolesnių veiksmų. Toks požiūris atitinka ir pagrindinio kliento, visuomenės, interesus.
Kiti klausimai
19.	Ar atsiimtumėte savo kandidatūrą, jei Parlamentas pateiktų neigiamą nuomonę dėl Jūsų paskyrimo Audito Rūmų nariu?
Atsakymas: TAIP. Parlamento pasikliovimas, pagarba ir pasitikėjimas manimi man yra labai svarbūs. Kadangi sklandus ir pasitikėjimu pagrįstas Audito Rūmų ir Parlamento tinkamas bendradarbiavimas yra nepaprastai svarbus, mano nuomone, man būtų sunku tinkamai vykdyti savo pareigas, jei mano kandidatūra nekeltų pasitikėjimo ir nesulauktų palaikymo. Atitinkamai tokiomis aplinkybėmis atsiimčiau savo kandidatūrą.

